Reformierakonna esimees Kaja Kallas leiab, et tulumaksureform tuleb ümber teha ning aktsiise tuleb langetada nii, et vahe naabritega poleks suur.

Kallas rääkis usutluses Eesti Päevalehele, et eurobaromeetri järgi muretses 2016. aasta 11 protsenti Eesti inimesi maksude pärast ning 2018. aastal on see arv tõusnud 28 protsendi peale.

"Oleme otsustanud, et 500 eurot tulumaksuvaba miinimumi kehtiks kõigile ja edasi oleks üks tulumaksumäär. Teenid rohkem, maksad rohkem, protsent on sama. Inimesed ei pea tegelema arvestamisega ja maksuameti telefonile helistama, et palju ma ikka maksan," märkis ta.

Kallas pidas peaministriks saamise korral võimalikuks aktsiiside alandamist.

"Kui vaadata Euroopa praktikat, siis üldreegel on, et ära tõsta aktsiise oma naabritega võrreldes kõrgemaks kui 20 protsenti. Kui on suurem, siis tekib piirikaubandus," ütles Kallas.

Tema sõnul on varem püütud Balti peaministritega kokku leppida, et sammud oleksid proportsioonis.

"Aga igal juhul tuleb aktsiise niimoodi langetada, et vahe poleks nii suur," kinnitas Kallas.